የአገር ሽማግሌዎች መንግሥት የህዝብን ጥያቄ ተግባራዊ ምላሽ ሊሰጥ እንደሚገባ አስገነዘቡ
መንግሥት የህዝብን ጥያቄ ለመፍታት ቃል ከመግባት ባሻገር በተግባር ምላሽ ሊሰጥ ይገባል ሲሉ የቡራዩ ከተማ የአገር ሽማግሌዎችና የኃይማኖት አባቶች አስገነዘቡ ።የከተማ አስተዳደሩ በወቅታዊ ጉዳዮች ላይ ከአገር ሽማግሌዎችና ከኃይማኖት አባቶች ጋር ትናንት ውይይት አካሂዷል።በአገሪቱ በሁሉም አቅጣጫዎች እየተከናወኑ ካሉ ልማቶች ጎን ለጎን የህዝብ ፍላጎትም በዛው ልክ እየጨመረ መምጣቱን አንስተዋል።መንግሥትም በመልካም አስተዳደር፣ በሙስና፣ በሥራ ዕድል ፈጠራና በሌሎች ጉዳዮች ላይ የሚነሱ ጥያቄዎችን ለመመለስ ዝግጁነቱን ቢያሳይም በተግባር ውስንነቶች እንደሚስተዋሉበት ገልጸዋል፡፡የአርሶ አደሩ የመሬት የካሳ ጥያቄ፣ የውኃ እጥረት፣ የኤሌክትሪክ መቆራረጥ በተደጋጋሚ ጥያቄ የሚያነሳባቸው በመሆናቸው በአፋጣኝ ምላሽ ማግኘት እንዳለባቸውም አመልክተዋል።በመንግስት የሚወጡ እቅዶች በአግባቡ ኅብረተሰቡ ጋር እየደረሱ አለመሆናቸውና ኅብረተሰቡ የሚያነሳቸው ጥያቄዎች በትክክል ለመንግሥት ባለመድረሳቸው አሁን ለተከሰቱት ችግሮች መንስኤ ሆነዋል ብለዋል።የኃይማኖት አባቶች ከብጥብጥና ከንብረት ከማውደም የሚገኝ ጥቅም አለመኖሩን እያስተማሩ መሆኑን አንስተው ፤የመንግሥት አመራሮች እስከታች ድረስ ክትትል በማድረግ የህዝብን ጥያቄ እንዲመልስ ጠይቀዋል።በውጭና በአገር ውስጥ የሚኖሩ ፀር-ሠላም ኃይሎች የኅብረተሰቡን ትክክለኛ ጥያቄ ተመርኩዘው ወጣቱን ለጥፋት እየተጠቀሙበት መሆኑን ያመለከቱት አባቶች፤ ድርጊቱ ልክ እንዳልሆነ ማስተማር የእምነት ተቋማት ድርሻ መሆኑን አስረድተዋል።የመሰረተልማት፣ የሥራ እድል ፈጠራ፣ የኑሮ ውድነትና ሌሎች የመልካም አስተዳደር ችግሮችን ለመፍታት መንግሥት ከምንጊዜውም በላይ ቁርጠኛ አቋም መያዙን የገለጹት ደግሞ የቡራዩ ከተማ ከንቲባ አቶ ዳባ ጂንፌሳ ናቸው።"መንግሥት በውስጡ ያሉትን ችግሮች ለመፍታት ጥልቅ ተሃድሶ ማድረግ ጀምሯል" ያሉት ከንቲባው የኃይማኖት አባቶችና የአገር ሽማግሌዎችም የበኩላቸውን እንዲወጡ ጠይቀዋል (ኢዜአ )። 